Vilniaus licėjus

Vilniaus licėjus (anksčiau Vilniaus tiksliųjų, gamtos ir technikos mokslų licėjus (realinė gimnazija)) – dieninė, savarankiško mokymosi bendrojo lavinimo mokykla, esanti Vilniuje, Širvintų g. 82, vykdanti pagrindinio, vidurinio ir tarptautinio bakalaureato programas lietuvių kalba ir anglų kalba. Įstaigos kodas 9122122.

 Istorija 
1990 m. sumanyta nauja mokykla gabiems vaikams, įgyvendinta Moksleivių kūrybos ir politechninio mokymo centre. Idėjos sumanytojai direktorius Jevgenijus Abramovas ir pavaduotoja Birutė Bartaškaitė, tuo metu kuravęs informatiką Giedrius Zlatkus į dešimtąją klasę pakvietė tiksliaisiais ir gamtos mokslais besidominčius mokinius. Be stojamųjų egzaminų, tik po asmeninio pokalbio ir atsižvelgiant į 9 klasės baigimo pažymius, buvo sukomplektuotos trys nedidelės klasės (stojamieji egzaminai prasidėjo nuo 1991 m.). Taip pat direktoriaus iniciatyva licėjuje buvo įkurta ir viena klasė rusų kalba besimokantiems mokiniams. Tuometinis direktorius Giedrių Zlatkų paskyrė licėjaus klasių vadovu. Įdiegta nauja didaktika (pusmečio egzaminai, sumažintos klasės užsienio kalbų ir informatikos pamokose, mokytojų atlygio priedai ir pan.)

1992 m. atsiskyrė nuo Moksleivių kūrybos ir politechninio mokymo centro. 1992 m. direktoriumi tapo Viktoras Filipavičius, puoselėjęs laisvą akademišką aplinką. Licėjaus bendruomenė siekė gimnazijos statuso. 1994 m. mokytojai direktoriumi išrinko Saulių Jurkevičių. 1995 m. birželį Vilniaus miesto savivaldybės taryba licėjui skyrė pastatą Širvintų g. 82.

2004 m. Vilniaus miesto savivaldybės taryba Vilniaus tiksliųjų, gamtos ir technikos mokslų licėjų pavadino Vilniaus licėjumi.

2007 m. įkurta alumni asociacija.

 Pavadinimų kaita 

 Direktoriai 
 nuo 1990 m. liepos 24 d. pagal licėjaus nuostatus de jure licėjaus vadovu buvo Moksleivių kūrybos ir politechninio mokymo centro direktorius Jevgenijus Abramovas, tačiau de facto licėjaus vidinius reikalus tvarkė pavaduotoja Birutė Bartaškaitė, o išorinius reikalus tvarkė Giedrius Zlatkus; 
 nuo 1992 m. rugpjūčio 24 d. Viktoras Filipavičius (šią dieną licėjus atsiskyrė nuo Moksleivių kūrybos ir politechninio mokymo centro ir tapo savarankiška nepriklausoma mokymo institucija); 
 nuo 1994 m. rugpjūčio 30 d. Saulius Jurkevičius.

 Problemos su mokymo įstaigų pavadinimais 
Įkuriant licėjų iškilo problema dėl pavadinimo, nes valdininkai nenorėjo registruoti mokyklos, kurios pavadinime yra žodis licėjus, motyvuodami tuo, kad atseit tai yra rusiškas žodis. Teko ilgai įrodinėti, kad žodis licėjus yra ne rusiškas, o graikiškas ir yra kilęs iš senovės Graikijos, kad žodį licėjus išpopuliarino Napoleonas Prancūzijoje, ir iš Prancūzijos šis žodis pasklido po Europą ir galiausiai pasiekė Rusiją. Nepaisant to, kad žodžio licėjus kilmę yra lengva patikrinti žodynuose ir enciklopedijose, iki pat šiolei yra gajus mitas apie šio žodžio rusišką kilmę. 

2004 m. licėjaus darbuotojai nusprendė sutrumpinti ankstesnį ilgą mokyklos pavadinimą ir pervadinti mokyklą į Vilniaus licėjų. Tačiau valdininkai pradėjo reikalauti panaikinti licėjaus vardą mokyklos pavadinime, kadangi Lietuvos švietimo dokumentuose licėjaus, kaip atskiro tipo mokyklos, nebuvo. Po ilgų svarstymų aukščiausiose valstybinėse institucijose, leidimas naujam pavadinimui galiausiai buvo duotas.

Po šio įvykio kitos Lietuvos mokyklos pasekė iš paskos ir pakeitė pavadinimus irgi panaudodamos žodį licėjus savo pavadinime. Šiuo metu Lietuvoje yra dešimtys mokyklų, kurių pavadinime yra žodis licėjus, kaip kad pavyzdžiui, Kauno technologijos universiteto inžinerijos licėjus, Vilniaus Gedimino technikos universiteto inžinerijos licėjus, Vilniaus inžinerijos ir technologijų licėjus (Vitlio licėjus), Vilniaus tarptautinis prancūzų licėjus, Meridiano licėjus, Mokykla Šiaurės licėjus ir t. t.

1990 m. liepos 24 d. įsakyme įkurti tiksliųjų, gamtos ir techninių mokslų licėjų bei licėjaus nuostatuose, kuriuos pasirašė Lietuvos Respublikos kultūros ir švietimo ministro pavaduotojas Aurimas Juozaitis, yra įrašytas įstaigos pavadinimas Vilniaus m. Lenino rajono moksleivių kūrybos ir politechninio mokymo centras.

Tuo tarpu valstybiniuose archyvuose šios įstaigos pilnas tikslus juridinis pavadinimas yra Vilniaus miesto Lenino raj. tarpmokyklinis gamybinis mokymo kombinatas Moksleivių kūrybos ir politechnikos mokymo centras.

Kitaip sakant, pavadinime skiriasi vienas žodis – vietoj politechninio yra politechnikos.

 Širvintų g. 82 pastato istorija 
Širvintų g. 82 pastatas buvo pradėtas statyti 1980 metais, pastatas buvo skirtas naujai įkurtam Vilniaus miesto Lenino rajono moksleivių darbinio mokymo ir profesinio orientavimo tarpmokykliniam gamybiniam mokymo kombinatui. Pastatas buvo užbaigtas 1982 m. rugsėjo 1 d. 1982 m. lapkričio 17 d. naują kombinato pastatą aplankė LKP CK pirmasis sekretorius Petras Griškevičius, LKP veikėjai Antanas Barkauskas, Ringaudas Songaila, Vytautas Sakalauskas, Lionginas Šepetys, LKP CK mokslo ir mokymo įstaigų skyriaus vedėjas Valerijonas Baltrūnas, LTSR švietimo ministro pirmininko pavaduotojas Valentinas Spurga, Vilniaus miesto vykdomojo komiteto pirmininkas Algirdas Vileikis, LKP Lenino rajono komiteto ir rajono vykdomojo komiteto vadovai.

Tuo pačiu adresu (Širvintų g. 82) esantis garažas buvo pastatytas 1989 metais.

„Registrų centro“ nekilnojamojo turto registro duomenų bazės išraše apie Širvintų g. 82 pastatą yra parašyta, kad statybos pabaigos metai yra 1985, tačiau paprašius „Registrų centro“ paaiškinti neatitikimą tarp archyvinių duomenų, „Registrų centras“ raštu pateikė paaiškinimą, kad 1985 metai žymi pastato kadastrinių matavimų atlikimo datą, o ne pastato statybos pabaigos datą. Širvintų g. 82 pastato kadastriniai matavimai buvo atlikti 1985 m. rugsėjo 19 d.

1989 m. birželio 14 d. Tarpmokyklinis gamybinis mokymo kombinatas buvo pervadintas į Moksleivių kūrybos ir politechninio mokymo centrą remiantis Vilniaus miesto Lenino rajono liaudies deputatų Tarybos Vykdomojo Komiteto 1989-06-14 sprendimu Nr. 253 „Dėl Tarpmokyklinio gamybinio mokymo kombinato ir pionierių ir moksleivių namų perorganizavimo į Moksleivių kūrybos ir politechninio mokymo centrą“.

1990 m. liepos 24 d. Moksleivių kūrybos ir politechninio mokymo centre buvo įkurtas Tiksliųjų, gamtos ir technikos mokslų licėjus. 1992 m. rugpjūčio 24 d. licėjus atsiskyrė nuo Moksleivių kūrybos ir politechninio mokymo centro ir tapo savarankiška nepriklausoma mokymo institucija. 
1994 m. liepos 20 d. Moksleivių kūrybos ir politechninio mokymo centras organizuotas į Vilniaus 2-ąją jaunimo mokyklą remiantis Vilniaus m. valdybos švietimo ir jaunimo reikalų skyriaus 1994-07-20 įsakymu Nr. 447 „Dėl mokyklos reorganizavimo“. 1994 m. liepos 14 d. įsteigta Vilniaus 2-oji jaunimo mokykla remiantis 1994-07-14 Vilniaus miesto valdybos potvarkiu Nr. 1401 V. 1996 m. gruodžio 20 d. Vilniaus 2-oji jaunimo mokykla pervadinta į Vilniaus „Gijos“ jaunimo mokyklą remiantis Vilniaus miesto tarybos sprendimu Nr. 198. 

1995 m. birželį Vilniaus miesto savivaldybės taryba licėjui skyrė pastatą Širvintų g. 82. 1995 m. rugsėjo 18 d. Vilniaus 2-oji jaunimo mokykla išsikėlė į kitą pastatą, esantį adresu Minties g. 3, Vilniuje. Nuo 1995 metų Širvintų g. 82 pastatas priklauso vien tiktais licėjui ir pastate nebeliko kitų mokyklų.

 Žymūs mokiniai 
 Unė Kaunaitė, rašytoja
 Ignas Krupavičius, laidų vedėjas
 Linas Kukuraitis, politikas
 Vaidotas Žala, lenktynininkas

 Galerija 

 Šaltiniai 

 Nuorodos 
 Svetainė

Kategorija:Lietuvos licėjai
Licejus
Kategorija:Lietuvos gimnazijos